Orapihlajalle
Kaunis orapihlaja
           kukkiva,
 vihreytees rannan puet,
 viiniköynnöksiä sä
           villejä
 haaroin voimallisin tuet.

 Oksistosi katve on
           verraton
 muurahaisten valtakunta.
 Runkos uurteet lukuisat
           vaalivat
 pienten kimalaisten unta.

 Satakieli sävelin
           tulisin
 armaimpansa kanssaan tuoden
 lemmensuojan lumotun
           luotas sun
 löytää vuosi jälkeen vuoden.

 Latvaasi se rakentaa
           pesän saa
 untuva- ja sammalpielin.
 Siinä pojat haudotaan
           kuoristaan –
 saalista ma niistä mielin.

 Puuni, elos olkohon
           loputon!
 Älköön varttas kirves syökö,
 älköön sua vaiheet sään,
           myrskykään,
 ukonvaajat maahan lyökö.

Kaarlo Sarkia
Pierre de Ronsard
Runot